text: कुछ दिन पहले जब विराट कोहली और अनुष्का शर्मा की शादी का खुलासा मीडिया में किया गया, तब इस खुलासे से चकित जनता के बीच सोशल मीडिया पर एक संदेश बहुत ही तेजी से वायरल हुआ जिसमें दो आदमी प्लेट में ढेर सारी मिठाईयां, पूरी आदि लिये खाना खाते दिख रहे थे. इस तस्वीर के नीचे लिखा था कि “विराट और अनुष्का ने इसीलिए इटली में जाकर शादी की.” इस तस्वीर में एक आदमी की थाली में लगभग चार आदमी का खाना था, जो एक ही आदमी खा रहा था। इसका मतलब था कि भारत के लोगों को जब भी मौका मिले या मुफ्त की कोई चीज मिले तो अपने हक, अधिकार और पेट से ज्यादा हड़पने अथवा हासिल करने में कोई कसर नहीं छोड़ते हैं। इस तस्वीर और संदेश को देखकर तब मुझे बहुत गुस्सा आया था. ऐसा लग रहा था कि हमारे देश और यहां के लोगों का, खासतौर पर गरीब, कमजोर वर्ग का जान-बूझकर मजाक बनाया जा रहा हो. लेकिन कुछ दिन बाद मुझे एहसास हुआ कि मेरी सोच गलत थी.